text: [{"text_idx": "#000003", "text": "Furmaanni ajjeechaa Muslimoota irratti raawwatamuu maali?"}, {"text_idx": "#000004", "text": "Gaafataa: Assalaamu Aleeykum warri as jirtan hundi. Hundaa olitti, obboleessa kiyya jaalatamaa fi kabajamaa Doktor Zaakir Naayik; Eega ijaan qajeela si argee yeroon dheeraan dabree jira. Yeroo xumuraatiif Pinaay keessatti si arge. Amma gara Pinaay akka seentu siif hin hayyaman. Rakkoon wahii ni jira. An Pinaay irraa dhufe. Karaa dheeraa kana maatii kiyya guutuu qabadhee qajeela ijaan si arguuf dhufe. Jarrillee qajeela si arguu barbaadu. Maashaa Allaah! yeroo hunda TV irratti daawwatu. Amma qajeela si arguu fedhu. Alhamdulillaah!"}, {"text_idx": "#000005", "text": "Maashaa Allaah! Mata dureen qophii har\u2019aa Islaamummaan furmaata namummaati jedha. Haa ta\u2019u malee wanti addunyaa teenya tana keessatii argaa jirru waan nama gammachiisuu miti. Suuriyaa keessa maaltu mudataa jira? Muslimatu Muslima ajjeesutti jira. Yaman keessa maaltu mudataa jira? Muslimatu Muslima ajjeesaara. Myaanmaar keessa maaltu mudataa jira? Eeyyan, akkuma nuti hundi walii gallu, lammiileen Rohingiyaa gara jabeenyaan ajjeefamaa jiru. Ta\u2019ullee furmaanni wahii jiraachuu qaba. Nuti Muslimoonni maal gochuu qabna? Yaman keessa maaltu ta\u2019aa jira? Suuriyaa keessa maaltu ta\u2019aa jira? manguddoonni, Dubartoonnii fi ijoolleen humna hin qabne ajjeefamaa jiru! Nuti Muslimoonni maal gochuutu nurraa eeggama? Nuti Muslimoonni addunyaa cufa keessa jirru maal gochaa jirra? Kanaafuu, Yaaboo furmaata nuu keenni. Du\u2019aa\u2019ii gochuun cinatti, tahajjuda dhaabachuun cinatti, Rabbiin kadhachuun cinatti, Nuti muslimoonni maal gochuu akka qabnu nuuf himi. Yaaboo, obboleessa kiyya jaalatamaa, furmaata nuuf kenni."}, {"text_idx": "#000006", "text": "Dr Zaakir: obboleessi gaafii barbaachisaa gaafate. Akkasumas gaafii gaafatamuu malu gaafate. Sunis arraan tana biyyoota Muslimaa heddu keessatti, waraana muslimoonni irratti ajjeefamaa jiran argina. Yaman, Suuriyaa, Rohingiyaa, Afghaanistaan fi Iraaq, keessatti muslimoota ajjefamaa jiran argina. Biyyoonni kunniin ammoo hedduun isaanii biyyoota Muslimaati. Du\u2019aa\u2019ii godhuun cinatti, furmaanni jiru maal?"}, {"text_idx": "#000007", "text": "Tokkoffaa irratti; wanti jalqaba gochuu qabnu, sababaan ka\u2019uumsa ajjeechaa kanaa maal akka ta\u2019e beekuudha. Afgaanistaan ta\u2019ee, Iraaq ta\u2019ee, Rohingiyaa Burmaa ta\u2019ee, Suuriyaa ta\u2019ee, ykn Yaman ka\u2019uumsi isaa maal? Sababaa ijootiif ammas qur\u2019aanatu furmaata kenne. Akkuma haasawa kiyya arraa keessatti ibsetti xiyyeeffannaan dubbii kiyyaa, adawwiin Islaamaa, Islaamummaa akkamitti maqaa balleessuuf hojjachaa akka jiran mul\u2019isuudha. Akkasumas Adawwiin Islaamaa, biyyoota Muslimaa haleeluudhaaf sababaa isaanii akkamitti akka dhugoomfatan mul\u2019isuudha. Fakkeenya salphaa tokko isiniif kenna."}, {"text_idx": "#000008", "text": "Akkuma beeknu waggoota 10 dura, Ameerikaan \u2018Iraaq meeshaa waraanaa dimshaashatti addunyaa galaafatu qabdi\u2019 jettee himatte. CIA\u2019n, dhaabbanni akka addunyaatti basaasummaarratti jabaa jedhamuun beekkamu, \u2018Iraaq meeshaa waraanaa dimshaashatti addunyaa galaafatu qabaachuu isiitiif ragaa qabna\u2019 jedhe. Ani deeggaraa Saddaam Huseen miti. Tarii inni Muslima gaarii ta\u2019uu dhabuu mala. Haa ta\u2019u malee Ameerikaa irra namni dhimma Iraaq irratti haqa qabu isa."}, {"text_idx": "#000009", "text": "Ameerikaan Uk dabalattee, biyyoota lixaa biroo waliin ta\u2019uudhaan Iiraaq irratti waraana labsite. Sababni isaanii ammoo \u2018Iraaq meeshaa waraanaa dimshaashatti addunyaa galaafatu qabdi\u2019 kan jedhudha. Waggaa dabre, Akka gabaasa dhaabbata mirga namoomaatti, Oduun meeshaa waraanaa sun gabaasaa kijibaa ta\u2019ee argame. Kana hordofuun Muummichi Ministeera Ingiliiz duraanii Toonii Bleer gara ummataa bahuudhaan, \u201cWaraanni sun Dogoggora guddaa jireenya kiyya keessatti hojjadheedha, Dhiifama\u201djedhe. Namni meeqa akka ajjeefame beektuu? Muslimoonni Iraaq kan miiliyoona walakkaa ol ta\u2019an sababaa gabaasa kijibaa Kanaan ajjeefamaniiran. Deebisaan isaan kennan maalii? \u201cDhiifama\u201dkan jedhu qofa. Nuti Muslimoonni maal hojjachaa jirra?"}, {"text_idx": "#000010", "text": "Wayta biyyoonni Muslima hin ta\u2019in biyyoota muslimaa weeraran, nuti muslimoonni duuba teenya. Homaa hin goonu. Guyyaa kaleessaati natti fakkaata, Preezidaantiin duraanii Ameerikaa, dhalatee umrii 94tti du\u2019e. Namichi sun namoota waraanni fulbaana 9/11 boodaa akka jalqabu sababaa ta\u2019an keessaa isa tokko. Akkasuma Preezidaantonni itti aananii dhufanis waraana Iraaq irratti akka labsan karaa kan saaqe isa. Kaayyoon isaanii ijoon maalii? Boba\u2019aa Iraaq harkatti galfachuudha. Oduu kijibaa dalagan saniif Doolaaraa Ameerikaa miiliyoona 540 kafalan. Ameerikaan doolaara miiliyoona 540 kaffaluun Viidiyoo kijibaa, Iraaq meeshaa waraanaa dimshaashatti addunyaa galaafatu qabdi kan jedhu dhugoomsuuf hojjachiiste. Viidiyoo takka dalaguuf Miiliyana 540?"}, {"text_idx": "#000011", "text": "Rakkoon muslimotaa maalii? Nuti tokkummaa hin qabnu. Wayta Afghaanistaan Raashiyaa waliin waraanatti jirtu san, yeroo sanitti Raashiyaan diina Ameerikaa turte. Ameerikaanis Raashiyaa moohachuudhaaf gargaarsa biyyoota muslimaa fi Afghaanistaan argachaa turte. Sunis Raashiyaa Afghaanistaan keessaa baasuudhaaf godhame. Hilarii Kilintan Viidiyoo tokkorratti akka dubattetti, Doolaara Biiliyana 8 baasii godhan. Baasiin Kunis Raashiyaa waraanuudhaaf, Afghaanistaan gargaaruu fi Xaalibaan hundeessuudhaaf oole. Ofumaa hundeessanii ka\u2019anii boodarratti shoorarkeessitoota isaaniin jedhan. Shoorarkeessaan guddaan eenyu? Namicha yakka raawwate sani moo, namicha nama gochaa shoorarkaa san raawwatu uume? Shoorarkeesaan guddaan eenyu?... Nuti hoo maal dalagaa jirra? Humaa!"}, {"text_idx": "#000012", "text": "Isaan biyya laaftuu addunyaa tanaa tan taate Afghanistaanirratti boombii klaastar jedhamu roobsaa jiran. Boombiin Klaastar kan isaan itti roobsan eega lafa gaheen booda gara boombii hedduutti qoqqoodama. Kanaanis Afghaanistaanota kumaatamaan laakkawaman ajjeesaa turan. Nuti Muslimoonni maal gochaa turre?... humaa."}, {"text_idx": "#000013", "text": "Rakkoon, Nuti muslimoonni tokkummaa hin qabnu. Wayta Muslimoonni ajjeefaman eenyutu ajjeechaa san deeggaraa jira? Namoota Muslima hin ta\u2019intu deeggara. Namoonni ajjeechaan kun akka geggeeffamuuf duubaan taa\u2019anii qindeessan eenyu? Deebiin isin argattan, adawwiin muslimaa eddoo garagaraa jirutu gabaasa kijibaa uumaa, biyyoonni muslimaa akka haleelaman godhuu isaaniiti. Kaayyoon isaanii boba\u2019aaf, mallaqaaf, humnaaf ykn ammoo diina haleeluudhaaf ta\u2019uu danda\u2019a. Haleellaa fulbaana 9/11 dura diinni Ameerikaa guddaan Komyuunizimii Raashiyaa ture. Kanaafuu Raashiyaa injifachuudhaaf biyyoota muslimaa gargaarsifatte."}, {"text_idx": "#000016", "text": "Seenaa yoo dubbistan, Qur\u2019aani buufamuu isaatiin dura, Araboonni ummata tuffatamoo turan. Yeroon sunis Yawmul Jaahiliyyaa, ykn yeroo doofummaa jedhamuun waamama. Eega Qur\u2019aanni buufameen booda ummanni Arabaa mataa addunyaa tanaa ta\u2019an. Seenaa Nabi Muhammad (SAW) fi Khulafaa\u2019urraashidiin yoo dubbistan, Muslimoonni hooggantoota addunyaa tanaa ta\u2019uu isaanii hubattu. Addunyaa hoogganaa turre. Ummanni biroo, Muslimoota ofitti waamaa turan. nutti koottaatii mirga nuuf eegsisaa jechaa gaafataa turan. Warri Muslima hin taane, Khaliifota keenya waamaa affeeraa turan. Maaliif? Sababni isaa hogganni zaalimaa kan isaan cinqaa ture akka isaanirraa bu\u2019u barbaadan."}, {"text_idx": "#000018", "text": "Qur\u2019aana ammoo yoo dalagaarra oolchine, rakkoo namummaatiif furmaata ni arganna ture. Haala garaa nama nyaatuun, Ergamaan Keenya jaalatamaan Nabi Muhammad (SAW) wayta gara qiyaamaa dhihaannu, lakkoofsi muslimootaa akka heddummaatu nuu himan. arraan tana ummata addunyaa keessaa parsantii 25 ol kan ta\u2019u Muslima. If duras dabalaatuma deema. \u201cHaa ta\u2019u malee akka hoomachaa tahan\u201djedhan. hoomacha! Islaamummaarraa haalaan fagaatan jechu. Kunoo waan isaan dubbatan har\u2019a argaa jirra. Muslimoonni, islaamummaarraa haalaan fagaachaa deemaa jiru. Waan kana ammoo addunyaa cufa keessatti argina. Biyyoonni silaa Qur\u2019aanaa fi sunnaa hordofan jennee fakkeenya godhanna jennee irraa abdannu, har\u2019a Qur\u2019aanaa fi sunnaa irraa fagaataa jiran. Adaduma Qur\u2019aanaa fi sunnaa irraa fagaataa deemaniin, isaanillee tuffatamaa, biyya isaanii keessattis cunqrusaan jabaataa deema. arraan tana biyyoota Musliimaa kan qur\u2019aanaa fi sunna hordofaa jiran jennee himannu hin argannu. Hin jiran."}, {"text_idx": "#000019", "text": "Rakkoon nuti muslimoonni keessa jirru; tokkummaa hin qabnu, qoqqoodamnee jirra. Ofumaa wal lolaa jirra. Amma dura dhimma Falasxiin irratti muslimoonni yaada wal fakkaataa qabaachaa turan. Ha\u2019ra garuu qoqqoodamneerra. Biyyoota Muslimaa kan \u2018israa\u2019el biyya san dhuunfachuun isii rakkoo hin qabu\u2019 jedhantu jira. Maaltu ummata muslimaatti gale? Rakkoon har\u2019aan tana jirtu, Nuti Muslimoonni Rabbi caalaa ilma namaa dachii tanarra jiru sodaachaa jirra."}, {"text_idx": "#000020", "text": "Dhugaadha, namuu humna qaburratti hundaa\u2019ee gaafatama. Garuu namuu dandeettii du\u2019aa\u2019ii gochuudhaa ni qaba. Kanaafuu akkuma ati jette du\u2019aa\u2019ii gochuu qabna. Garuu namni dubbachuu danda\u2019u yoo rakkoo sanirraa hin dubbanne, Rabbi dandeettii isaa kan dubbachuu san irraa fuudha. Namni humna rakkoo tana dura ittiin dhaabbachuu danda\u2019u qabu yoo rakkoo san falmatee hin deebisnee, Rabbi humna san irraa fudhata. Yeroo Nabi Muhammad (SAW) lubbuun jiran sanitti nuti muslimoonni hiyyeeyyii turre. Wanti Nabi Muhammad (SAW) dhiisanii gara ganda aakhiraa godaanan, sahaabotaa fi khulafaa\u2019ota qofa. Har\u2019aan tana nuti muslimoonni dureeyyii addunyaa tanaati. Nuti warqii gurraacha, boba\u2019aa qabna. Maal dhabne? Humaa! Garuu Isaan Nutti fayyadamaa jiran."}, {"text_idx": "#000021", "text": "Qur\u2019aanaa fi sunnaa hordofuudhaaf Qabeenya qabaachuun dirqamaa miti. Nabiin keenya jaalatamaan nabi Muhammad (SAW) \u201chaga durummaa fi qabeenya ummata kiyyaaf sodaadhu, An ummata kiyyaaf hiyyummaa hin sodaadhu\u201djedhan. Har\u2019aan tana rakkoon nuti qabnu, qabeenya waan arganneef Rabbiin irraanfanne. Biyyoonni Muslimaa kan qabeenya qaban sunniin, qabeenya qaban san karaa Rabbi jaalaturratti fayyadamaa hin jiran. Karaa sirrii hin taanerratti fayyadamaa jiran. Fakkeenya kennuun narraa hin eeggamu, addunyaan cufti ni beeka. Namoota biroo ittiin gowwoomsuuf fayyadamaaran. Islaamummaa ittiin kaddamuuf fayyadamaa hin jiran."}, {"text_idx": "#000022", "text": "Rabbi nurraa haajaa hin qabu. Rabbi diinii isaa injifataa taasisuuf Anaa fi si faaydaa hin qabne kanniinitti hin haajamu. Rabbi ifatti nutti himeera. Bakka garagaraa sadih irratti, Suuraa tawbaa Suuraa 9ffaa, aayaa 33 irratti, Suuraa Al Fat\u2019h Suuraa 48 Suuraa 28 irratti, suuraa As-saff Suuraa 61 aayaa 9ffaa irratti"}, {"text_idx": "#000023", "text": "Inni Isa ergamaa isaa qajeelfamaa fi amantii dhugaatiin, amantii hunda irratti ol taasisuuf jecha ergeedha."}, {"text_idx": "#000024", "text": "Itti aansuun Rabbi bakka tokko \u201cWakafaa billaahi Shahiidaa\u2019 = \u2018Ragaaf Rabbiin qofti gahaadha\u201djedhe. Bakka lamaanitti ammoo \u201cWalaw karihal Mushrikuun\u201d\u009d = \u201cOsoo Mushrikooni jibbanuu\u201djedhe. Rabbi, amantiin islaamummaa kun nuun ykn nuun maletti amantiiwwan hafan hunda irratti ol aanaa akka ta\u2019u waadaa seeneera. Rabbi anaa fi sihii fayadaa hin qabne kanatti hin haajamu. Amantii isaatiif Rabbiin gahaadha. injifataa ni taasisa."}, {"text_idx": "#000025", "text": "Rabbi carraa nuuf kennee, dalagaa Nabiiyyootaa akka dalagnee mindaa nabiyyotaa argannu karaa nu godhe. Rabbi akka aduutti akka ifnuuf carraa nuu kenne. Wallaahi! nuti Muslimoonni Rabbii fi Rasuula isaarraa fagaataa deemaa jirra. Furmaanni tokkichi jiru Rabbii fi Ergamaa isaatti deebi\u2019uu, Qur\u2019aanaa fi Hadiisa sahiihaatti deebi\u2019uudha. In shaa Allaah, yeroo san nageenyi ni argama. Hadiisa Nabi Muhammad (SAW) kan qiyaamaan dhaabbachuun duratti, muslimoonni addunyaa tana wagga 7f bulchu jedhutu jira. Sun ammoo wagga haalaan irra bareedaadha. Guyyaan sun yoom akka dhufu hin beeknu, jiraannee yeroo san akka agarru du\u2019aa\u2019ii goona. Kanaafuu Furmaanni, Musimoonni Qur\u2019aanaa fi hadiisa sahiihaarratti hundaa\u2019anii tokkoomuudha. Deebisaa sii kenne jedhee abdadha."}, {"text_idx": "#000030", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]